O‘zbekistonning 9 ta banki MDHdagi 200 ta yirik banklar ro‘yxatiga kirdi

O‘zbekistonning to‘qqizta tijorat banki 2014-yil yakunlariga ko‘ra, aktivlar hajmi bo‘yicha MDHning 200 ta yirik banklari ro‘yxatiga kirdi, deya xabar bermoqda UzDaily. Ro‘yxat Rossiyaning “RIA Reyting” reyting agentligi tomonidan tuzildi.

O‘zbekiston Respublikasi Tashqi iqtisodiy faoliyat milliy banki 5,3 milliard dollar aktivlari bilan Top-200 ning 43-pog‘onasiga joylashdi. Ushbu bank aktivlarining 2014-yildagi o‘sish darajasi 3,4 foizni tashkil qildi. O‘zsanoatqurilishbankning aktivlari 3,23 milliard dollar deb baholandi va 61-o‘ringa munosib ko‘rildi. 2014-yilda bank aktivlari 4,1 foizga o‘sgan.
Reytingning 86-pog‘onasidan o‘rin olgan “Asaka” bankining aktivlari 2,17 milliard dollarga teng bo‘lib, 2014-yilda uning aktivlari 5,6 foizga ko‘paygan.
Shuningdek, O‘zbekistonda faoliyat yurituvchi Qishloq qurilish banki (1,41 milliard dollar, 122-o‘rin), Ipoteka bank (aktivlari 1,35 milliard dollarga teng, 126-o‘rin), Xalq banki (1,23 milliard dollar, 133-o‘rin), Agrobank (1,18 milliard dollar, 136-o‘rin) ham MDHdagi yetakchi banklar reytingiga kirgan.
Bundan tashqari, reytingga KDB Bank (0,87 milliard dollar, 162-o‘rin), Hamkorbank (0,72 milliard dollar, 191-o‘rin) birinchi marta kiritildi.
Eslatib o‘tamiz, o‘tgan yili ushbu ro‘yxatdan O‘zbekistondagi yettita bank o‘rin olgan edi.